นายกรัฐมนตรี ตรวจเยี่ยมการบริหารจัดการน้ำที่มาจากเขื่อนแก่งกระจาน เน้นย้ำให้สร้างการรับรู้ ความเข้าใจสถานการณ์ พร้อมให้ความเชื่อมั่นรัฐบาลวางแนวทางรับมือไว้ทั้งหมดแล้ว
พลเอก ประยุทธ์ จันทร์โอชา นายกรัฐมนตรี พร้อมคณะอาทิ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายกฤษฎา บุญราช รัฐมนตรีว่าการกระทรวงเกษตรและสหกรณ์ ตรวจเยี่ยมติดตามการบริหารจัดการน้ำที่มาจากเขื่อนแก่งกระจานและสถานการณ์น้ำในภาพรวมของจังหวัดเพชรบุรี ณ โครงการส่งน้ำและบำรุงรักษาเพชรบุรี (เขื่อนเพชร) อำเภอท่ายาง  นายกรัฐมนตรีชื่นชมการทำงานในการแก้ไขปัญหาของส่วนราชการทั้งท้องถิ่นและส่วนภูมิภาค เพื่อบรรเทาความเดือดร้อนของประชาชนอย่างเต็มที่  และได้มอบนโยบายให้ทำความเข้าใจและแจ้งเตือนให้ประชาชนมีความพร้อมในการรับมือกับสถานการณ์และเตรียมแผนการอพยพหากมีความจำเป็น ทั้งนี้ ขอความร่วมมือสื่อมวลชนไม่นำเสนอข่าวเกินความเป็นจริงเพราะจะทำให้ประชาชนเกิดความวิตกกังวล นายกนัฐมนตรีให้ความมั่นใจกับประชาชนว่า รัฐบาลและทุกหน่วยงานได้เตรียมแผนรับมือและแนวทางให้การดูแลเยียวยาประชาชนหากได้รับความเดือดร้อนไว้ทั้งหมดแล้ว และรัฐบาลยังพร้อมให้การสนับสนุนงบประมาณเพื่อดำเนินการแก้ไขปัญหาในระยะยาวด้วย

 ด้านนายทองเปลว กองจันทร์ อธิบดีกรมชลประทาน กล่าวบรรยายสรุปว่า การบริหารจัดการน้ำเขื่อนเพชร คาดการณ์ว่าจะมีน้ำไหลรวมที่หน้าเขื่อนเพชรสูงสุดปริมาณ 230 - 250 ลบ.ม. ต่อวินาที โดยจะทำการหน่วงน้ำหน้าเขื่อนและตัดระบบชลประทานฝั่งซ้าย - ฝั่งขวา รวม 55 ลบ.ม. ต่อวินาที และผันน้ำเข้าคลองระบายน้ำ D9  พร้อมทั้งระบายน้ำผ่านท้ายเขื่อนเพชร จะทำให้มีปริมาณน้ำไหลผ่านอำเภอท่ายาง อำเภอบ้านลาดโดยไม่มีผลกระทบ และเมื่อไหลผ่านเขตเทศบาลเมืองเพชรบุรีจะทำให้มีน้ำเอ่อท่วมในพื้นที่ลุ่มต่ำริมตลิ่งและพื้นที่ชุมชน สูงเฉลี่ยประมาณ 30 - 50 เซนติเมตร ระยะเวลาท่วมขังไม่เกิน 10 วัน ทั้งนี้ จะมีการติดตั้งเครื่องสูบน้ำในจุดเสี่ยงที่อาจจะมีน้ำเอ่อเข้าท่วมพื้นที่ชุมชน  พร้อมกับติดตั้งเครื่องผลักดันน้ำเพื่อเร่งระบายน้ำในจุดที่มีการระบายน้ำได้ช้า จำนวน 38 เครื่อง   อย่างไรก็ตาม ขณะนี้ปริมาณน้ำไหลเข้าสู่เขื่อนแก่งกระจานน้อยลงอย่างต่อเนื่อง จึงถือเป็นสัญญาณที่ดี  และระหว่างลงพื้นที่เขื่อนเพชรนายกรัฐมนตรีพร้อมคณะได้ตรวจการระบายน้ำ บริเวณสันเขื่อนเพชรก่อนเดินทางต่อไปยังประตูระบายน้ำคลอง D9 ตำบลปึกเตียน อำเภอท่ายาง เพื่อตรวจเยี่ยมการขยายคลองชลประทาน